צו עיכוב היציאה מהארץ לא בוטל- המשטרה תפצה ב- 30,000 ש"ח - פסקדין
מיקומך באתר: עמוד ראשי >> מגזין >> נזיקין >> צו עיכוב היציאה מהארץ לא בוטל- המשטרה תפצה ב- 30,000 ש"ח
צו עיכוב היציאה מהארץ לא בוטל- המשטרה תפצה ב- 30,000 ש"ח
מאת: אורנית אבני-גורטלר, עו"ד | תאריך פרסום : 19/12/2007 12:39:00 | גרסת הדפסה
לפסק הדין בעניין גולדשטיין יעקב נגד מדינת ישראל /משטרת ישראל
בית משפט השלום בחיפה חייב את משטרת ישראל לפצות אדם ב- 30,000 ש"ח בגין הנזק שנגרם לו בעטיו של צו עיכוב היציאה מן הארץ שהוצא כנגדו, ואשר לא בוטל בתום החקירה הפלילית.
השופטת אריקה פריאל קבעה, כי גם אם צו עיכוב יציאה מהארץ ניתן בנוכחות חשוד ומובהר לו כי עליו לדאוג לביטולו, אין הדבר פוטר את המדינה מחובתה למנוע פגיעה בלתי מידתית באזרחיה.
במקרה הנדון, לא הוכח כי התובע, אשר מצטייר כאדם נורמטיבי שהיה מעורב שלא בטובתו בחקירה פלילית, ידע על מתן הצו וכי הובהר לו שעליו לדאוג לביטולו.
צו עיכוב היציאה מהארץ כנגד התובע, אשר הוצא ב-1990 הושאר במשך פרק זמן של 15 שנים, וכאשר התובע הגיע עם משפחתו באוגוסט 2005 לנתב"ג כדי לצאת מהארץ לרגל טיול בר מצווה לבנו, התחוור לו כי אינו יכול לעשות כן.
השופטת פריאל קבעה, כי השארתו של צו העיכוב בעינו שעה שהחקירה הסתיימה ותיק המשטרה נגד החשוד נסגר אינה מידתית, לא כל שכן למשך פרק זמן של חמש עשרה שנים תמימות.
ב"כ התובעים: עו"ד בנדל
ב"כ הנתבעת: פרקליטות מחוז חיפה-אזרחי